ΝΕΟΕΛΛΗΝΙΚΑ ΚΕΙΜΕΝΑ

Α΄ΓΥΜΝΑΣΙΟΥ 22/04/20020

**ΘΑΛΑΣΣΙΝΑ ΤΡΑΓΟΥΔΙΑ του Γεωργίου Δροσίνη**

(σχολικό βιβλίο σελ. 8)

*Το ποίημα που ακολουθεί προέρχεται από τη συλλογή* Ειδύλλια*η οποία εκδόθηκε το 1884 και άσκησε σημαντική επίδραση στην ποίηση της εποχής με τις νέες εικόνες που έφερνε από την ελληνική φύση, από τον αγροτικό και το νησιωτικό χώρο. Στις εικόνες του συγκεκριμένου ποιήματος κυριαρχεί η ειδυλλιακή διάσταση και η αρμονική συνύπαρξη όλων των μερών του θαλασσινού τοπίου.*

Γλυκά φυσά ο [μπάτης](http://ebooks.edu.gr/modules/ebook/show.php/DSGYM-A107/391/2581,21813/),  
η θάλασσα δροσίζεται,  
στα γαλανά νερά της  
ο ήλιος καθρεφτίζεται·  
και λες πως παίζουν μ’ έρωτα  
πετώντας δίχως έννοια  
ψαράκια χρυσοφτέρωτα  
σε κύματ’ ασημένια.

Στου καραβιού το πλάι  
ένα τρελό δελφίνι  
γοργόφτερο πετάει  
και πίσω μάς αφήνει.  
και σαν να καμαρώνεται  
της θάλασσας το [άτι](http://ebooks.edu.gr/modules/ebook/show.php/DSGYM-A107/391/2581,21813/)  
με τους αφρούς του [ζώνεται](http://ebooks.edu.gr/modules/ebook/show.php/DSGYM-A107/391/2581,21813/)  
και μας γυρνά την πλάτη.

Χιονοπλασμένοι γλάροι,  
[πόχουν](http://ebooks.edu.gr/modules/ebook/show.php/DSGYM-A107/391/2581,21813/) φτερούγια [ατίμητα](http://ebooks.edu.gr/modules/ebook/show.php/DSGYM-A107/391/2581,21813/)  
και για κανένα ψάρι  
τα μάτια τους ακοίμητα,  
στα [ξάρτια](http://ebooks.edu.gr/modules/ebook/show.php/DSGYM-A107/391/2581,21813/) τριγυρίζοντας  
ακούραστοι πετούνε  
ή με χαρά σφυρίζοντας  
στο πέλαγος βουτούνε.

Και γύρω καραβάκια  
στη θάλασσ’ αρμενίζουν  
σαν άσπρα προβατάκια  
που βόσκοντας γυρίζουν  
με χαρωπά πηδήματα  
στους κάμπους όλη μέρα,  
κι έχουν βοσκή τα κύματα,  
βοσκό τους τον αέρα.

Λ. Πολίτη, *Ποιητική Ανθολογία*, τόμ. 6, Δωδώνη

**μπάτης**: ελαφρό θαλασσινό αεράκι, αύρα \***άτι**: άλογο \***ζώνεται**: τυλίγεται \***πόχουν**: που έχουν \***ατίμητα**: ανεκτίμητα \***ξάρτια**: τα σκοινιά των πλοίων που στηρίζουν τα πανιά

|  |
| --- |
| **Βιογραφικό Σημείωμα**  ΓΕΩΡΓΙΟΣ ΔΡΟΣΙΝΗΣ(1859-1911)    Ο Γεώργιος Δροσίνης καταγόταν από οικογένεια αγωνιστών του Μεσολογγίου και γεννήθηκε στην Αθήνα. Τις εγκύκλιες σπουδές του παρακολούθησε στη Βαρβάκειο Σχολή και το Λύκειο Σουρμελή. Σπούδασε Νομική και, με σύσταση του Νικολάου Πολίτη, Φιλοσοφία στο Πανεπιστήμιο Αθηνών και Ιστορία Καλών Τεχνών και ξένης φιλολογίας στη Γερμανία (Λειψία, Δρέσδη, Βερολίνο 1885-1888). Επέστρεψε στην Αθήνα και από το 1889 ως το 1897 υπήρξε διευθυντής του περιοδικού της Εστίας, που ο ίδιος μετέτρεψε σε εφημερίδα το 1894. Την ίδια περίοδο διηύθυνε επίσης τα περιοδικά Εθνική Αγωγή και Μελέτη (που ίδρυσε επίσης). Το 1899 μαζί με τον Δημήτριο Βικέλα ίδρυσαν το Σύλλογο προς διάδοσιν ωφελίμων βιβλίων, όπου εξέδωσε λογοτεχνικά έργα, λαογραφικές και άλλες μελέτες. Το 1901 ίδρυσε τις σχολικές βιβλιοθήκες και το 1908 το εκπαιδευτικό μουσείο. Συνέβαλε επίσης στην ανέγερση του Οίκου Τυφλών και της Σεβαστοπούλειας Επαγγελματικής Σχολής, του Α΄ Εκπαιδευτικού Συνεδρίου του 1907 και της Ελληνικής Λαογραφικής Εταιρίας (1908). Από το 1914 και ως το 1923 διετέλεσε τμηματάρχης του υπουργείου Παιδείας με ευρύ φάσμα δραστηριοτήτων, ενώ υπήρξε επίσης μέλος της Ακαδημίας Αθηνών από το έτος ίδρυσής της (1926). Από το 1922 διηύθυνε το Ημερολόγιο της Μεγάλης Ελλάδος, ενώ. Στο χώρο της λογοτεχνίας πρωτοεμφανίστηκε το 1879 με ποιήματά του στο περιοδικό Ραμπαγάς. Στην πρώτη φάση της λογοτεχνικής παραγωγής του ανήκουν οι συλλογές Ιστοί αράχνης (1880) και Σταλακτίται (1881), με τις οποίες εντάχτηκε στους νεωτεριστές ποιητές που απομακρύνθηκαν από το πομπώδες ύφος των αθηναίων ρομαντικών της Α΄ Αθηναϊκής Σχολής. Με τις συλλογές Ειδύλλια (1884) και Γαλήνη (1902) προσχώρησε στη γενιά του 1880, ενώ συνέχισε να δημοσιεύει ποιήματα ως το 1930 με τη συλλογή Βραδιάζει, καθώς επίσης διηγήματα και μυθιστορήματα. Πέθανε στην Κηφισιά το 1951. Ο Γεώργιος Δροσίνης εντάσσεται στους ποιητές της νέας Αθηναϊκής Σχολής, κυρίως λόγω της δημοτικής γλώσσας και της απλότητας της έκφρασης της ποίησής του, καθώς και των επιρροών που δέχτηκε από τους παρνασσιστές γάλλους ποιητές και την παρνασσική ποίηση του Παλαμά. Στην πεζογραφία του επηρεασμένος από τον Εμμανουήλ Ροΐδη, το Νικόλαο Πολίτη και τον ΄Άγγελο Βλάχο, αλλά και από τις σπουδές του στη Γερμανία (υπήρξε δια βίου θαυμαστής των Schiller, Wagner και Goethe), επέλεξε συχνά θέματα από τη ζωή στην ελληνική επαρχία προτάσσοντας μια ειδυλλιακή αντιμετώπισή της. Τοποθετείται έτσι στην πρώτη φάση της ηθογραφικής πεζογραφίας στην ιστορία της νεοελληνικής λογοτεχνίας. **ΑΝΑΛΥΣΗ ΠΟΙΗΜΑΤΟΣ**  Το ποίημα ανήκει στη συλλογή **Ειδύλλια, δηλαδή μικρά ποιήματα εμπνευσμένα από τη φυσική ζωή και τον έρωτα.**  Το ποίημα ανήκει **στην παραδοσιακή ποίηση.** Γιατί:  Έχει συγκεκριμένο θέμα.  Έχει νοηματική καθαρότητα.  Έχει ρυθμό, στροφές, μέτρο, ομοιοκαταληξία.  Έχει μουσικότητα και λυρισμό.  **ΕΝΟΤΗΤΕΣ**  **Κάθε στροφή του ποιήματος διαρθρώνεται σε μια θαλασσινή εικόνα.**  **1η στροφή**: Ο μπάτης, η θάλασσα, ο ήλιος και το παιχνίδι των ψαριών στο κύμα.  **2η στροφή**: Το παιχνίδι του δελφινιού.  **3η στροφή**: Το πέταγμα των γλάρων.  **4η στροφή**: Τα λευκά καραβάκια.  **ΑΦΗΓΗΤΙΚΗ ΤΕΧΝΙΚΗ**  **ΑΦΗΓΗΤΗΣ:** Ο ποιητής συμμετέχει στα ποιητικά γεγονότα χρησιμοποιώντας το **α΄ πληθυντικό πρόσωπο** («και πίσω μάς αφήνει»). Καταγράφοντας με λεπτομέρεια τη χαρά και τη ζωηράδα έμψυχων και άψυχων, εκφράζει έμμεσα και τα δικά του συναισθήματα (λυρικό ποίημα).  **ΓΛΩΣΣΑ:** απλή, δημοτική με τύπους της καθομιλουμένης  **ΥΦΟΣ:** χαρωπό, λυρικό, απλό, ζωντανό  **ΣΤΙΧΟΥΡΓΙΚΗ:** στίχοι ιαμβικοί 7σύλλαβοι και 8σύλλαβοι  **ΟΜΟΙΟΚΑΤΑΛΗΞΙΑ:** πλεχτή  **ΕΚΦΡΑΣΤΙΚΑ ΜΕΣΑ:**  **Μεταφορές:** προσδίδουν ομορφιά στο ποίημα, ξεφεύγουμε από τη συμβατική χρήση των λέξεων ή φράσεων και δίνεται λυρισμός στο λόγο.  **Παρομοιώσεις:** οπτικοποιούν και αισθητοποιούν το ποίημα, το κάνουν προσιτό στον αναγνώστη δίνουν δυναμισμό και ένταση.  **Προσωποποιήσεις:** τα στοιχεία της φύσης γίνονται παραστατικά αποκτώντας ανθρώπινες ιδιότητες.  **Πρωτότυπα επίθετα:** προσδίδουν αισθητική ομορφιά και χρώμα στους στίχους.  **Εικόνες:** είναι πολύ εκφραστικές, αναδεικνύουν την αγάπη του ποιητή για τη φύση και το ελληνικό τοπίο.  **ΑΣΚΗΣΕΙΣ ΓΙΑ ΤΟ ΣΠΙΤΙ**   1. **Στην τελευταία στροφή συμπλέκονται δύο διαφορετικοί κόσμοι. Εντοπίστε τους και περιγράψτε τον τρόπο με τον οποίο ο ποιητής συσχετίζει αυτούς τους δύο κόσμους. (η 2η ερώτηση του βιβλίου).**   **ΔΗΜΙΟΥΡΓΙΚΗ ΓΡΑΦΗ**   1. **Υποθέστε ότι βρίσκεστε στην αμμουδιά και κοιτάτε τη θάλασσα, έτσι όπως την περιγράφει ο ποιητής. Σε ένα σημειωματάριο περιγράφεται σε πεζό λόγο τι βλέπετε και τι αισθάνεστε.** 2. **Συνδυάστε τις λέξεις που ομοιοκαταληκτούν, φτιάχνοντας μια δική σας τετράστιχη φυσιολατρική στροφή.**   **Γαλήνη-σαγήνη**  **Γλάροι-φεγγάρι** |
|  |